दस्तकारी दे कम्मै च अपनी कला दे नमूने पेश करने आले लोक लक्कड़ी दियां चीजां बी बनाइयै दिंदे न। उनें चीजें च मुक्ख तौंरे पर चरखा बनाना मिथेआ जंदा ऐ। चरखें दी डंडी, खुंडें ते पक्खें पर बी कोई नां कोई मूरत उक्करी जंदी ऐ। फ्ही उसी रंगे गेदे रंग-बरंगे रूऐं कन्नै सजाया जंदा ऐ। चरखे कदें दाजै च देने दा रवाज हा। घरै दे अंदर बेहियै कम्म करने आलियां दादियां नानियां अपने पोतरें-दोह्तरें गी कत्थां-क्हानियां सनांदियां ते चरखा दिंदियां रौंह्दियां न। उंदे निक्के-निक्के हत्थुएं-पैरूऐं गी दिक्खियै खुश जंदियां न। किश लोक बंझ (चुआठी) चीरियै ओह्दियां डल्लां, टोकरू, भतारे, चंगेरां, पंडां, पेड़ू, पटारू-पटार, छिगरियां, छिंझू, छाबड़ियां बगैरा बनाने दी बी म्हारत रखदे न। घऱाटै दी डल्ल बनाने दी म्हारत कोई बिरला गै रखदा ऐ। एह् सब चीजां जिमीदारें गी देइयै ओह् लोक उंदे शा अन्न-दाना लैंदे ते अपने परिवारै दा गजारा चलांदे न। उंदे कोल जमीन नां-मातर गै होंदी ऐ। ब्याह् पर बनाई दित्ती दी छाबड़ियें, लादी आस्तै छिगरियें ते घराटै दी डल्लै दी उजरत बक्खऱी लैती जंदी ऐ। इयां बी जेकर कोई डल्ल, टोकरू लेइयै आवै तां उसी खाल्ली हत्थ नेईं भेजेआ जंदा।